Yeraltı çaylar niyə çağlamır? — "KÜR" İnformasiya Agentliyi\nƏlövsət Quliyev ixtisasca mühəndis-hidrotexnikdir. Naxçıvan Dövlət Universiteti ekologiya və ümumitexnikifənlər kafedrasının müdiri, kənd təsərrüfatı elmləri doktorudur. Elmi işləri Azərbaycanın yerüstü və yeraltı sularından səmərəli istifadə olunmasına, qədim su sistemləri olan kəhrizlərin tədqiq və bərpasına həsr olunmuşdur. Bir sıra beynəlxaq və respublika simpozium və konfranslarında çıxış etmişdir. Müsahibimizlə söhbətin mövzusu əsrlər boyu Azərbaycanda, xüsusən Naxçıvanda həyat mənbəyi olmuş — ata-babalarımızı bol içməli və suvarma suyu ilə təmin etmis kəhrizlərin taleyidir.\n—Əlövsət müəllim, elmi-texniki inqilabın qurbanı olmuş tarixi sərvətlərdən biri də «yeraltı çaylar»-kəhrizlərdir. Kəhrizlər nadir meliorasiya sistemi olmaqdan əlavə, həm də iqtisadi tariximizin bir səhifəsidir. Zaman göstərdi ki, bu sərvətin də qədərini bilməmişik…\n—Tamamilə doğrudur. Kəhrizlər qədim tariximizin silinməz izlərini yaşadır. Arxeoloji qazıntılar nəticəsində əldə edilmiş məhımatlara əsasən demək olar ki, Azərbaycan qədim suvarma əkinçiliyi mədəniyyətinə malik bir ərazi olub Yaxın Şərq və Orta Asiya ölkələri ilə bir səviyyədə durur. Tarixən, su qıtlığı olduğundan regionda suvarma mənbəyi kimi kəhrizlərdən geniş istifadə edilmişdir. Təkcə Qarabağda 50 min desyatindən çox torpağın məhz kəhrizlər vasitəsilə suvarılması yaxın vaxtlara qədər davam etmişdir.\n— Azərbaycanda hətta Kəhrizli adlanan kənd də var.\n— XIX əsrin 80-ci illərində Qarabağ bəylərindən olan Əhməd bəy Cavanşirin mülki olan Kəhrizli kəndində xeyli kəhriz olduğundan əraziyə belə ad verilmişdi. Əhməd bəyin özünün kəhrizinin suyu iki dəyirmanı eyni zamanda, işlətməyə kifayət etmiş və onun suyu ilə 1100 ha sahə suvarılmışdır. 1917-ci ilin məlumatlarına görə, yalnız Yelizavetapol, Şuşa və Cəbrayıl qəzalarında 1160 kəhriz olmuş və onların suları\nilə 39 min desyatin ərazi suvarılmışdır. Bəzi kəhrizlərin su sərfı həddindən çox olduğundan onların suyundan digər məqsədlər — məsələn, dəyirmanların işlədilməsi üçün istifadə edirdilər.\n1938-ci ildə Gəncə şəhəri yaxınlığında, Şəmkir çayı vadisində arxeoloji qazıntı aparmış İ.Y. Hümmel qədim kəhriz qalıqları aşkar etmişdir. Bu qalıqların eramızdan əvvəl birinci əsrə aid olduğu təsdiq edilmişdir. Kəhrizlərin qazılma işi çox illik təcrübəyə və ya nəsildən-nəslə keçən sənətə aiddir. Ənənəyə görə, kəhrizlər əsas etibarı ilə meyilli dağətəyi ərazilərdə, sulu çay məcralarında qazılardı.\n— Ötən əsrin 50-60-cı illərinədək kəhrizlər respublikamızda etibarlı su mənbələrindən olmuşdur…\n— Bəli, ötən əsrdə də, ondan əvəllər də Azərbaycanın çay şəbəkəsi zəif inkişaf etmiş yerlərində böyük ərazidə münbit torpaqların suvarma suyu, əhalinin içməli su ilə təmininatı kəhrizlər hesabına ödənilirdi. XX əsrin 20-30-cu illərində əkinçilikdə kəhriz suvarma şəbəkəsi mühüm rol oynamışdır. Mənbələrə görə 1938-ci ildə Azərbaycanda 885 kəhriz fə-aliyyətdə olmuşdur ki, onlahın su sərfi 13,354 kubsaniyə idi. Bu isə, təxminən, il ərzindo 420 milyon kubmetr su demək idi.\nBu gün isə Azərbaycanda kəhrizlərdən götürülən suyun miqdarı 1938-ci ildəki həcmin 20-25 faizini təşkil edir. Deməli, Azərbaycanda vaxtı ilə fəaliyyət göstərmiş kəhrizləri bərpa etməklə daha 315 milyon kubmetr yeraltı su ehtiyatından istifadə etmək olar. Bu onu göstərir ki, Azərbaycan Respublikasında kəhrizlərin potensial imkanları böyükdür və onları bərpa etmək vaxtı gəlib çatmışdır. Yeri gəlmişkən deyim ki, Azərbaycan kəhrizlərinin 339-a qədəri düşmən işğalı altındadır.\n— Şəhərsalma mədəniyyəti tarixi baxımından da kəhrizlərin əhəmiyyəti böyük olub…\nXX əsrin əvvəllərinə qədər Bakı, Gəncə, Bərdə, Ağdam, Naxçıvan, Ordubad və s. kimi şəhərlərin və 200-dən çox kənd yaşayış məntəqələrinin su təchizatını kəhrizlər təmin etmişdir. Ona görə şəhərlərin inkişafında, onların genişlənməsində və abadlaşdırılmasında kəhrizlərin rolunu xüsusi qeyd etmək lazımdır. Maraqlısı budur ki, 1970-ci illərdə Azərbaycan Meliorasiya və Su Təsərrüfatı Nazirliyində kəhrizlər şöbəsi fəaliyyətdə olmuşdur. Sonrakı illərdə kəhrizlər tamamilə unudulmuş, əvəzində subartezian quyularına üstünlük verilmişdir. Beləliklə kəhriz sistemləmləri tamailə unudulmuş, onların quyuları tullantı materialları ilə doldurulmuş, kəhrizlərdə təmir-bərpa işləri tamamilə dayandırılmışdır.\n— Sizin təqdiqatlarınızda Naxçıvanın kəhriz şəbəkəsinin öyrənilməsi aparıcı yer tutur. Bir q dər də bu barədə …\n— XVII əsrin əvvəllərində Ordubadda cümə məscidi, mədrəsə, buzxana, zorxana, hamam, karvansaralar tikilmiş, Aşağı və Yuxarı Ambarəs məhəllələrində örtülü bazar kompleksi salınmışdır. Mənbələrə görə, üstü günbəzlərlə örtülmüş əsas su təchizatı olan kəhriz sistemi də bu dövrdə yaranmışdır. 71 kəhriz və məscidi ilə tanınan Ordubad şəhərinin su təchizatı və kanalizasiya sisemləri Şərq memarlıq və mədəniyyət abidələridir.\nŞəhərdə kəhrizlərin və onların izərində inşa olunan «40 pillə»lərin yerləşdirilməsi məharətlə həyata keçirilmişdir. Belə abidələr Hacı Abutalib, Hacı Tağı, Hacı Fəttah, Hacı Abbas, Dilbər çeşməsi, Mingis çeşməsi, Sərşəhər çeşməsi, Hamam çeşməsi, Nəhər çeşməsi, Əngəc çeşməsi və s. kəhrizlər üzərində daha çoxdur.\nKəhrizlərdə həm qidalanma zonası ətrafında, həm də suyun yer səthinə çıxana qədərki yolu boyunca hər yerdə sanitariya normalarına riayət olunmuşdur. Yəni kəhriz quyuları elə etibarlı mühafizə olunmuşdur ki, oraya heç bir yerüstü axınlar və çöküntülər daxil ola bilməmişdir.\nOrdubadda həyətlərdən keçən kəhrizlərdən olduqca məharətlə istifıdə olunmuşdur. Kəhriz hesabına həyətlərdə həmişə əlverişli mikroiqlim yaranırdı. Bəzi həyətlərdə kəhrizlərin yer səthinə çıxışından sonra su arxla həyəti dolanır, hovuzun doldurulmasını təmin edir və qonşu həyətə ötürülürdü. Məhəllələrdə qoyulmuş «40 pillə»lər yalnız su götürmək üçün istifadə olunurdu.\nQədim zamanlarda düşmənə arxadan zərbə vurmaq məqsədi ilə də kəhriz quyuları və kürələrindən istifadə etmişlər. Məlumatlara görə, Naxçıvan şəhərində qədim «Köhnə qala» abidəsi altından keçən kəhrizlərin kürələrıdən gizli yol kimi istifadə edərək, gecələr qalanı mühasirə etmiş düşmənlərə arxadan zərbə vurarmışlar.\n— Yaşlı nəsillər kəhrizlərə biganə münasibətlə heç cür barışa bilmirdi, onun həmişə gərək olacağını söyləyirdi.\n— Müharibə və blokada vəziyyəti, sistemin dəyişməsi, yaranan şərait Azərbaycanın içməli su problemi olan bəzi bölgələrini, xüsusən Naxçıvanı çox ağır vəziyyətə saldığı bir dövrdə kəhrizlərin əhəmiyyəti daha da artmışdır. Ata-babalarımız belə halları çox görmüşdülər. Məlumdur ki, içməli su probleminin həllində kəhriz suyu ən etibarlı və strateji əhəmiyyətli bir mənbədir. Elektrik enerjisi, mexaniki enerji, maşın və mexa-nizm tətbiq etmədən yeraltı suyu yer səthinə çıxaran kəhrizlərin qorunması və bərpası dövrümüzdə də aktuallığını saxlayır.\nArtıq Azərbaycanda və eləcə də onun ayrılmaz hissəsi olan Naxçıvan Muxtar Respublikasında əhalinin suya olan tələbatını ödəməkdə, meyvə və bostan sahələrinin suvarılmasında kəhriz sularından istifadə etməyin vacibliyi müvafıq dövlət strukturları-nın diqqət mərkəzində durur. 2004-cü ildən Naxçıvan MR Meli-orasiya və Su Təsərrüfatı Agentliyi nəzdində kəhrizlər idarəsinin yaradılması təqdirəlayiq iş kimi əhali tərəfındən alqışlanır. Lakin Azərbaycanın digər rayonlarında da bu işə başlamağın vaxtı gəlib çatmışdır. Bu işdə yeni texnologiyaların tətbiqi, ağır əl əməyinin yüngülləşdirilməsi, yeni materiallardan istifadə diqqət mərkəzində olmalıdır.\n— Siz mütəxəssis kimi nə təklif edərdiniz?\n— Bunun üçün hidrogeoloqlar, hidrotexniklər, hidroloqlar, dağ mədən mütəxəssisləri və peşəkar kankanların iştirakı ilə müzakirələr aparmaq, yollar tapmaq olar. Kəhrizlərin pasportlaşma işi mühəndis qrafikası əsasında (kəhrizin planı, profili, saybəndli və saybəndsiz yerləri, uçma təhlükəsi olan və ya öncədən qəzaya uğramış yerləri) sənədləşdirilməlidir. Belə sənədlər kəhrizin morfometrik ölçülərini təyin etməyə və maliyyə vəsatilərinin yerində istifadə edilməsinə şərait yaradır, digər tərəfdən isə kəhrizi meliorativ qurğu kimi mövcudluğunu təsdiq edir. Kəhrizdə bərpa işlərinin aparılması müəyyən vəsait tələb edir. Bu vəsait dövlət, bələdiyyə, iş adamları və beynəlxalq təşkilatlar tərəflndən kəhrizə yönəldilə bilər.\n— Kəhrizlərə münasibət dünyada necədir?\n— XX əsrin ortalarından başlayaraq kəhrizlərə həsr olunmuş ümumdünya konqresləri də keçirilir. 2004-cü ildən İranın Yəzd şəhərində YUNESKO-nun köməyi ilə «Su muzeyi» və Taft şəhərində «Qanat» kolleci yaradılmışdır. Naxçıvan MR-də 1999-cu ildən başlayaraq kəhrizlərin bərpası işi ilə beynəlxalq təşkilatlar (Beynəlxalq Miqrasiya Təşkilatı, (BMqT) məşğuldur. Onlar Azərbaycanın Goranboy, Samux, Gəncə və s. bölgələrində kəhriz bərpa işləri ilə də məşğul olmuşlar. Lakin BMqT tərəfindən aparılan işlərin əksəriyyəti «özfəaliyyət» prinsipindən kənara çıxmadığına görə görülən işlərin keyfiyyəti aşağı olmuşdur.\nTəəssüflə deməliyik ki, kəhriz sahəsində mütəxəssislərin olmaması və ya görülən işlərin qəbulundakı biganəlik, qədim irs abidələrimizin bu cür təşkilatlar tərəfindən yarıtmaz hala salınması halları bu gün də davam etməkdədir. Kəhriz sistemlərinin batması ərazilərdə qrunt suları səviyyəsinin artmasına, sahələrdə bataqlaşma və suffoziya kimi ekzogen proseslərin inkişaf etməsinə şərait yaratmışdır.\n— Necə düşünürsünüz, kəhrizləri xilas etmək mümkündürmü?\n— Kəhrizlər tariximizin bir parçasıdır. Onları qorumaq, yaşatmaq da tarixi bir işdir. Kəhriz sistemlərinin bərpası və onların suyunun təmizliyinin qorunması, quyuların ağzının\nörtülməsi, onlardan potensial su mənbəyi kimi istifadə olunması genişmiqyaslı tədqiqatların yerinə yetirilməsi vacibdir. Müasir texnologiyanın məhsulu olan subartezian quyular müəyyən üstünlük təşkil etsə də, kəhrizlər iqtisadi cəhətdən daha səmərəli bir hidrotexniki qurğudur. Buna görə də bu sahəyə diqqətin artırılması ilə mövcud kəhrizləri qorumaq və yeni kəhrizlər qazmaq lazımdır.\nQaldırılan məsələnin aktualliğını nəzərə alan Naxçıvan MR Ali Məclisi 2004-cü ildə Meliorasiya və Su Təsərrüfatı Agentliyi nəzdində kəhrizlər idarəsi yaradılmasına dair sərəncam vermişdir. Artıq 70-dən çox kəhriz bərpa olunaraq əhalinin istifadəsinə verilmişdir.\nKəhriz sistemlərinin strateji əhəmiyyətli abidələr kimi dovlət qeydiyyatına alınması və mühafizəsinin təşkili olduqca zəruridir. Kəhrizlər və onların üzərində inşa olunmuş abidələr qədim memarlıq abidələri kimi qorunmalıdır. İnanıram ki, tarixi-mədəni irsə böyük qayğı göstərən ölkə rəhbərliyi bu məsələyə də diqqətlə yanaşacaq, kəhrizlərimiz xilas olunacaq.\n—Maraqlı söhbət üçün sağ olun.


Bu günədək 1743 Azərbaycan vətəndaşının geri qayıtması təmin edilib\nBu günədək 1743 Azərbaycan vətəndaşının geri qayıtması təmin edilib - AZAL Hadisə\n19 Mart 2020 16:00\nKoronavirus (COVİD-19) xəstəliyinin yayılmasının qarşısının alınması məqsədi ilə bir çox dövlətlər arasında gediş-gəliş müvəqqəti olaraq dayandırıldığından Azərbaycan milli aviadaşıyıcısı - AZAL vətəndaşlarımızın ölkəyə qayıdışını təmin etmək üçün müntəzəm çarter reysləri həyata keçirir.\nAZAL-mətbuat xidmətindən Trend-ə verilən məlumata görə, bu günədək İstanbul, Ankara, Antalya, Moskva, Sankt-Peterburq, Roma və Budapeşt kimi şəhərlərə 12 çarter reysi həyata keçirərək 1743 Azərbaycan vətəndaşının geri qayıtmasını təmin edib.\nAzərbaycan hökumətinin tapşırığına uyğun olaraq vətəndaşlarımızın Azərbaycana qaytarılması istiqamətində bütün zəruri tədbirlər görülməkdədir. Azərbaycan Hava Yollarının ekipaj üzvləri, aviakassa əməkdaşları daxil olmaqla bütün heyəti gücləndirilmiş iş rejimində çalışmaqda davam edir.\nDünyanın əksər dövlətlərinin üzləşdiyi hazırkı fövqəladə vəziyyətdə vətəndaşlarımızı bir daha təmkinli və anlayışlı olmağa çağırırıq. Bildiririk ki, ölkə daxilində COVİD-19 virusunun geniş yayılmasının qarşısının alınması üçün xüsusi rejimdə tədbirlər həyata keçirilir. Ölkəmizə qayıdan hər bir şəxs həkim müayinəsindən keçir, zərurət olduqda karantinə yerləşdirilir. Bu səbəbdən, vətəndaşların ölkəyə geri qaytarılma tarixi Azərbaycan Respublikası Nazirlər Kabineti yanındakı Operativ Qərargahın hazırlıq işləri ilə uyğunlaşdırılaraq müəyyən edilir. Belə ki, vətəndaşlarımızı xaricdən gətirən çarter reyslərinin qrafiki xüsusi rejimli xəstəxanaların və karantin yerlərinin hazırlığına, xaricdən qayıdan şəxslərin testlərdən keçirilməsi, karantinə göndərilən şəxslərin logistikası və digər detallar üzrə hazırlıqlara uyğun həyata keçirilir. Uçuşlar zamanı birinci növbədə Azərbaycana geri dönüş bileti olan vətəndaşlarımızın, yaşlı, azyaşlı uşağı olan və xəstəliyi ilə əlaqədar xaricdə olan şəxslərin qayıdışına üstünlük verilir.\nXaricdə olan digər vətəndaşlarımızdan Azərbaycan Respublikasının həmin ölkələrdəki səfirlik və konsulluqlarında qeydiyyatdan keçmələri və geri dönüşləri üçün müəyyən olunan qrafiklərə ciddi əməl etmələri, bütün dünyanın uçuş sistemində yaranan fövqəladə vəziyyətdə nizam-intizam və vətəndaş məsuliyyəti nümayiş etdirmələri, ajiotaj və təxribat hallarına yol verməmələri tələb olunur.\nBir daha bildiririk ki, vətəndaşlarımızın Azərbaycana qaytarılması üçün çarter reyslərinin davamlılığı təmin ediləcək.


Adalet.az | BACI DOST OLARSA Adalet.az | BACI DOST OLARSA Adalet.az | Ədalət -\nBACI DOST OLARSA\n447032 | 2015-02-12 08:28\nHəyatda dost olan hər kəs daha səmimi və doğma olur\nMənim bu yazımı oxuyan hər kəs mütləq içindən müxtəlif fikirlər keçirəcək. Mən o fikirlərin hansı istiqamətdən, hardan və necə qaynaqlanacağını az-çox təxmin edirəm. Tam səmimiyyətimlə, əlimi ürəyimin üstünə qoyaraq bir Allah qarşısında etiraf edirəm ki, bu yazını yazmaq mənim üçün çox çətindi. Deyə bilərsiniz ki, onda yazma. Amma yazmaya da bilmərəm. Çünki içimdəki adamların sırasında bu yazının qəhrəmanı öz yerini çoxdan müəyyənləşdirib. Çoxdan deyəndə ki, o, "bacı" sərhəddini keçib dost taxtında əyləşəndə artıq mən anladım ki, o da mənim iç dünyamın adamlarından biri oldu və elə həmin o gündən də bu dostuma bir az fərqli yanaşdım. Çünki onun həyatı, düşüncələri, dünyaya baxışı, hətta ayrı-ayrı adamlara verdiyi qiymət o qədər maraqlı idi ki, mən bu dostumun özünü oxumağa başladım. Həmin o qiymətlərdə, bu yanaşmada bunun özünü gördüm... Və nəhayət, günlərin birində əlimə bir dəftər düşdü. Unudub stolun üstündə qoyduğu bu dəftəri icazəsiz vərəqlədim. Yazdığı beş-üç cümləlik kiçik qeydlər məni əməlli-başlı düşündürdü və...\nBilməyənlərə xatırladım ki, bizim nəsil, qan qohumluğu çox-çox uzaq illərə gedib çıxır. Elə bir tarixə ki, onda Ermənistandan insanların ikinci köçü, yəni 30-cu illər köçü başlamışdı. Dağlardan köçüb gələn bu insanlar Azərbaycanın müxtəlif bölgələrində məskunlaşdılar və təbii ki, bir-birindən uzaq düşənlər də oldu. Nə isə...\nDeməli, əlimdəki dəftəri vərəqləyəndə bu sözləri oxudum və düşündüm: "Həyatda elə anlarım olub ki, yaşamaq istəmirəm. Çünki arzularım, xəyallarım daşlara dəydi, özü də gözüm görə-görə. Amma uşaqlarım məni yaşamağa məcbur edir..."\nMən onun həyatını beş barmağım kimi bilirəm. Orta məktəbi necə oxuduğunu, bu əl boyda arıq, çəlimsiz qızın müəllimlərin necə sevimlisi olduğunu, hətta Mirzənağılar kəndindən qonşu Cocuq Mərcanlıdakı məktəbin yuxarı siniflərinə necə həvəslə getdiyini, az qala yol boyu uşaqlarla dərs sorğu-sualı... Bütün bunlar onun həyatından xəbərdar olanların hamısının yadındadı. Hamının ümidlə baxdığı bu qız özünə bir ideal seçmişdi. O da Süleyman Rəhimovun Mehmanı idi. Ancaq həmin illərdə bu arzuya qovuşa bilmədi. Çünki universitetin hüquq fakültəsinə daxil olmaq üçün əmək stajı lazım idi. İlk istəyi beləcə nəhs gətirdi. Məcbur olub şəhərdə fabriklərin birində işə girdi. Oxuya-oxuya sənədlərini yenidən ali məktəbə təqdim etdi. Bu dəfə isə onu zorla, necə deyərlər, ən sərt güc tətbiq etməklə oğurladılar. Düzdü, buna el arasında qaçırma deyirlər. Ancaq sevmədiyi, sevməyi hətta ağlından keçirmədiyi, sadəcə, bir elli kimi tanıdığı insan onu dostlarının gücü ilə gəncliyindən, arzularından qopardı. Sonralar öyrəndik ki, avtomobillə aparılarkən qəflətən qapını açıb özünü atmaq istəyən bu şıltaq qızı maşındakı dəliqanlılar zorla tutub saxlaya biliblər. Amma ona kifayət qədər zədələr toxunmuşdu və bu zədələr onun həyatını bugünə qədər də ağrılar içərisində saxlayır.\nBir milli mentalitetimiz var. Şəxsən mən onunla barışmıram. Amma bugünün özündə də söyləyirlər ki, qaçırılmış qız artıq kimsəyə lazım deyil. Mən başa düşə bilmirəm ki, istəmədən, zorla adamları necə bir dam altında yaşamağa məcbur etmək olar?! Amma görünür, həmin o mentalitet o qədər güclüdür ki, biz hələ də onun təsirindən çıxa bilmirik. Mənim qəhrəmanımın da taleyi belə gətirdi. O, qohum-əqrəbanın, ağsaqqal-ağbirçəyin öyüd-nəsihəti ilə taleyi ilə barışdı. Amma bilmədi ki, onu qarşıda daha ağır bir sınaq da gözləyir. Belə ki, üçüncü övlad dünyaya gələndə artıq Qarabağ savaşı başlamışdı. Həyat yoldaşı bu savaşda aldığı streslərdən, kontuziyadan qəflətən dünyasını dəyişdi. Beləcə, təhsili də, həyatı da alt-üst oldu. Bir ildən artıq bir müddətə o, ev dustağı kimi yataqdan tərpənmədi. Bacılar, yaxın qohum-əqrəba onu bir an da olsun tək buraxmadı. Onu həyata qaytarmaq üçün hər kəs bacardığını etdi.\nZaman bütün ağrıları müalicə edir. Doğrudur, sağaltmır, sadəcə, yara qaysaq bağlayır, sızıltısı bir az azalır. Bir az da alışırsan, öyrəşirsən bu sızıltılara...\nƏl boyda uşaqlarını böyütmək, onları sabahkı günə hazırlamaq onun üçün nə qədər çətin olsa da, o bütün bu çətinliklərə çiyin verdi, amma boyun əymədi. Qürurunu, ləyaqətini hər şeydən üstün tutdu. Hətta mərhum həyat yoldaşından sonra onun işlədiyi idarədən bu ailəyə verilmiş mənzilə qaçqın soydaşlarımız yığışanda da, onlara aid torpaq sahəsi zəbt olunanda da dözdü. Yataqxanadakı o balaca otaqların içində şam kimi əritdi ömrünü. Əritdi ki, balalarının üzündə həmişə təbəssüm olsun...\nOnun bu dözümü, onun bu cəfakeşliyi bütün doğmalar kimi məni də həm təsirləndirirdi, həm də düşündürürdü. Elə bil ki, Allah özü səbəb saldı. Günlərin birində o, iş yerimə gəldi. Əlində bir məktub var idi. Dedi ki, mən yazmışam, şikayət ərizəsidi. Ancaq rəfiqəmin adındandı, ona haqsızlıq ediblər. Bunu qəzetdə çap edin.\nMəktubu alıb oxudum. Çox səliqəli və əsl jurnalist peşəkarlığı ilə yazılmışdı. Başımı qaldırıb üzünə baxdım.\n- Sənin başqa yazıların da var? Bəlkə şeir də yazırsan? - deyə soruşdum.\n- Əvvəllər olub. Amma indi özüm üçün arabir qeydlər edirəm, - dedi.\nMaraq mənə güc gəldi. Günlərin birində onun "168 saat" qəzetindəki məqalələrini, şeirlərini oxudum. Özümü qınadım ki, bu vaxta qədər onun bir söz adamı olduğundan xəbərsiz qalmışam. Amma gec də olsa artıq bunu bilmişdim. Dilə tutub qəzetlər üçün, xüsusilə "Ədalət" üçün yazmasını istədim. Öncə tərəddüd etdi, sonra razılaşdı. Günlərin birində onu mərhum dostum Qoşqar Qarayevin sahibi olduğu "Çinar-çap" nəşriyyatında korrektor kimi işləməsinə köməklik göstərdim. Nəhayət ki, onun üzünə təbəssüm gəldi. Çünki xəyallarını, arzularını, içində olanları yazmaq, bölüşmək imkanı qazanmışdı. Hiss olunurdu ki, hardasa tükənməkdə olan bir bulağın gözü yenidən açılır, yenidən həyata qayıdır. Təsəvvür edin ki, dünənə qədər ancaq beş-üç kəlmə kəsib özünə çəkilməyə üstünlük verən bacım indi mənimlə fikir mübadiləsi edir, kitablar barəsində, qəzetlər barəsində, hətta kəskin sözlər də dilə gətirirdi...\nİndiki kimi yadımdadı. Adını çəkmək istəmədiyim bir müəllifin bir ay içərisində dördüncü kitabını korrektə etmək ona tapşırılmışdı. Axşam evdə söhbət düşəndə gözləmədiyim halda birdən dedi ki:\n- Bu adamlar öz yazdıqlarından utanmırlar? Nə qədər mənasız və bir-birini təkrar eləyən yazıları kitab etmək, oxuculara sırımaq olar? Onlar başa düşmür ki, bunlar kitab deyil, zir-zibildi?\nGüldüm. Bu onu bir az da əsəbiləşdirdi.\n- Sizdə də az günah yoxdu. Hərdən elə kitabları reklam edirsiniz ki, adamın əti tökülür.\nBəli, o, doğru deyirdi. Amma bu həqiqətin arxasında bir Azərbaycan gerçəkliyi də dayanır. O da bu gerçəkliyi görmək istəmirdi. Axı bu gerçəkliyə görə Azərbaycanın 10 milyona yaxın əhalisinin az qala 70-80 faizi bir-birinə dost, simsar, qohum, tanışdı. Bu gerçəklikdə bir atalar sözü də var: "Üz üzdən utanır". Bax, buna görə də sənə üz tutanı, sənə ərk edəni ümidsiz qoymaq olmur. Ümid demişkən...\nBir dəfə sözarası dedi ki, indi həyatda ən çox güvəndiyim, istinad etdiyim bir söz var. O da ümiddi! Soruşdum ki, niyə məhz ümid? Dedi ki, o ümid məni yenidən yaşamağa həvəsləndirdi, mənə qol-qanad verdi. Açığını deyim ki, hara işarə vurduğunu müəyyən mənada anladım. Bildim ki, həyatımda baş verən yenilikləri nəzərdə tutur və bir az da üstüörtülü elə mənə də minnətdarlıq edir. Amma mən bunu ona nəyisə xatırlatmaq, hansısa minnətdarlıq hissini dilə gətirmək üçün etməmişdim. Mən bunu onun daxilindəki odu-közü görüb alışmasına azacıq şərait yaratmışdım və istəmişdim ki, mənim bacım heç olmasa həyatının bu çağında bir az ətrafa, bir az dünyaya özünün dediyi kimi, ümid gözüylə, sevgi gözüylə baxsın. Yaşaya bilmədiyi gəncliyinin arzularının bir qismini heç olmasa indi gerçəkləşdirsin. Çünki onun buna bütünlüklə haqqı var! Və mən də həmin haqqın ona çatdırılmasında sadəcə və sadəcə bir qığılcım rolunu oynadım. Və üstəlik də mən bir dost qazandım. Özü də ÜRƏK DOSTU!\nİllər ötür, hadisələr bir-birini əvəzləyirdi. Təbii ki, ötən illərin içərisində onun övladları da böyüyürdü. Günlərin birində o, qapısına gələn elçiyə istədiyini verdi... Nənə oldu... Sevinci, təbəssümü bir az da artdı. Doğrudu, qayğıları azalmadı. Əksinə, yataqxana həyatı onun bir qadın kimi neçə-neçə arzusuna sərhəd çəkdi. İstəyincə ev bəzəyib, mətbəx qurub, qapısına gələn qonağı ürəyincə qarşılayıb yola salmaq onun üçün mümkünsüz oldu. Amma əvəzində həyat sevgisi, nəvə əlindən tutub gəzmək, içindəkiləri yazmaq, gündəlik informasiyanın içərisində olmaq, bir sözlə, normal insanlar kimi cəmiyyətdə təmsil olunmaq imkanları genişləndi. Və günlərin birində mən onun mobil telefonunda yazdığı sözü oxuyanda bir anlıq fikrə, xəyala daldım. O, bütün doğmaların adını necə varsa, elə də yazmışdı. Bircə mənim nömrəmin qarşısında bütün hərfləri böyük olmaqla ÜMİD!!! Bilmirəm, mən ona nə qədər ümidəm, nə qədər ümid vermişəm, amma bircə onu bilirəm ki, o mənim təkcə doğmam kimi yox, bacım kimi yox, həm də yaxşı bir oxucum, özü də güzəşt etməyən, iradını birbaşa deyən oxucumdu. Üstəlik o, mənim fikirlərimi oxuyan, mənim nə düşündüyümü öncədən görən, duyan və bəzən də düşüncələrimə qol-qanad verən ürək dostumdu. Biz həm yazdıqlarımızı, həm oxuduqlarımızı, həm ailələrimizi, yəni evimizin içini o qədər rahatlıqla müzakirə edirik ki, bu müzakirəni kənardan dinləyən düşünər ki, bu adamların hər halda başqa bir problemi yoxdu. Amma...\nBəli, həyat başdan-başa qayğı ilə, problemlərlə doludu. Biz də onların daşıyıcılarından biriyik. Bizim əlavə bir problemimiz də var. O da özümüzün könüllü şəkildə qəbul etdiyimiz ÜMİD və ÜRƏK DOSTU olmağımızdı. Çünki ürək dostuna ümid olmaq, ümidin də ürək dostu kimi qalmaq çox böyük məsuliyyət tələb edir. Sevinirəm ki, mən bu yükü çəkə bilirəm və sevinirəm ki, içimdə olanı onunla rahatca bölüşürəm. Bölüşdüklərimə o həmişə diqqətlə, anlayışla yanaşır. Axı, o, mənim ürək dostumdu!..


Əli Həsənovun nəvəsi əfv ərizəsi yazıb? – Günün Səsi\nƏli Həsənovun nəvəsi əfv ərizəsi yazıb?- KOMİSSİYA ÜZVÜNDƏN AÇIQLAMA\n0\t19 Fevral 2018 13:44\n“Bu vaxta qədər Əfv Məsələləri Komissiyası təxminən mindən çox müraciətə baxıb”.\nGununsesi.info xəbər verir ki, bunu Cebhe.info-ya açıqlamasında Prezidenti yanında Əfv Məsələləri Komissiyasının üzvü Mehdi Mehdiyev deyib.\nKomissiya üzvü bildirib ki, daxil olan müraciətlərin hər birinə baxılır və müzakirə edilir:\n“Daxil olan müraciətlər baxılıb qurtardıqdan sonra ölkə başçısı əfvlə bağlı öz qərarını açıqlayacaq. Güman edirəm ki, Komissiya öz işini Novruz bayramına qədər yekunlaşdıracaq. Müraciətlərin baxılması zaman aparır. Əgər hamısına çatdırılıb baxıla bilsə, əfv sərəncamı Novruz bayramına qədər verilə bilər. Əfvin nə zaman verilməsi Komissiyanın işinin yekunlaşdırmasından asılıdır. Müraciətlərə tam baxıldıqdan sonra müvafiq siyahı Azərbaycan prezidenti İlham Əliyevə təqdim ediləcək”.\nM. Mehdiyev onu da vurğulayıb ki, Komissiyanın əfv sərəncamı verilənə qədər neçə iclas keçirməsində standart yoxdur:\n“Elə insanlar var ki, onlar Cinayət Məcəlləsinin bir neçə maddəsi ilə cəza çəkir. Onların hamısını araşdırıb öyrənmək zaman aparır. Hər bir müraciətə baxılma müddəti müxtəlifdir. Ona görə iclasların sayı müraciətlərin aparacağı zamandan asılıdır. Müraciətlərin hamısına tam baxılana qədər iclaslar davamlı olacaq”.\nKomissiya üzvü onu da qeyd edib ki, 2018-ci il Azərbaycan Xalq Cümhuriyyəti ili elan olunub:\n“Cümhuriyyətin yaradılmasının 100 illiyi xalqımız və dövlətimiz üçün böyük bayramdır. Əfv etmək dövlət başçısının müstəsna səlahiyyətidir və cənab prezident böyük humanistlik göstərərək bu səlahiyyətindən xüsusi günlərdə, bayramlarda istifadə edir. Hesab edirəm ki, bu dəfə daha çox sayda insanı sevindirmək mümkün olacaq”.\nBaş nazirin müavini, Qaçqınların və Məcburi Köçkünlərin İşləri üzrə Dövlət Komitəsinin sədri Əli Həsənovun nəvəsi Nail Allahverdiyevin əfv olunması ilə bağlı Əfv Komissiyasına müraciət olunubmu?\nMehdi Mehdiyevin sözlərinə görə, Komissiyaya daxil olan müraciətlərin yalnız bir hissəsinə baxılıb:\n“Onların müraciət edib-etmədiyin bilmirəm. Hər halda müraciətlərin hamısına baxmadan orada kimlər olduğunu bilmək olmaz. Bu günə qədər baxdığımız müraciətlərin arasında Nail Allahverdiyevin əfv olunmasına dair ərizəyə rast gəlməmişəm. Ola bilsin ki, gələcəkdə olacaq. Əfvin öz qaydaları var. O demək deyil ki, hər müraciət edənə əfv şamil olunacaq. Elə insanlar var ki, cəzasının az bir hissəsini çəkiblər, amma buna baxmayaraq Komissiyaya müraciət ediblər. Təbii ki, əfv qaydaları bunu həyata keçirməyə imkan vermir. Yaxud da elə maddələrlə cəza çəkənlər var ki, əfv onlara şamil oluna bilməz. Amma hər halda vətəndaş müraciət edibsə, hamısı baxılıb nəzərdən keçiriləcək”.\nQeyd edək ki, ötən il avqustun 3-də Məcburi Köçkünlərin İşləri üzrə Dövlət Komitəsinin sədri Əli Həsənovun nəvəsi Nail Allahverdiyev Heydər Əliyev prospektində “Mercedes Galendawagen” markalı maşını ilə törətdiyi qəzada iki nəfərin ölümünə, iki nəfərin isə ağır yaralanmasına səbəb olmuşdu. Qəzanın baş vermə səbəbi isə N.Allahverdiyevin idarə etdiyi maşının başqa bir avtomobillə ötüşməsi olub.\nDekabrın 18-də Bakı Ağır Cinayətlər Məhkəməsində Nail Allahverdiyevin məhkəməsi yekunlaşıb. O, Cinayət Məcəlləsinin 263.3 və 264-cü maddələri ilə təqsirli bilinirdi. Prokuror N Allahverdiyevin 7 il müddətinə azadlıqdan məhrum edilməsini istəyib. Lakin dövlət ittihamçısı N.Allahverdiyev Cinayət Məcəlləsinin 264-cü maddəsi ilə bəraət verilməsini istəyib. Məhkəmənin hökmü ilə Nail Allahverdiyev 6 il müddətinə azadlıqdan məhrum edilib.


Qaxda indiyədək 1530 hektar sahədə qarğıdalı əkilib - IMZA\nQaxda indiyədək 1530 hektar sahədə qarğıdalı əkilib\nQax, 12 may, İMZAİNFO\nBu il Qax rayonunun təsərrüfatlarında 1500 hektaradək sahədə dən üçün qarğıdalı əkilməsi proqnozlaşdırılırdı. Fermerlər artıq bu günədək 1530 hektar sahədə qarğıdalı əkiblər. Hazırda təsərrüfatlarda dən üçün qarğıdalı əkini yekunlaşmaq üzrədir.\nQurum rəsmisi bildirib ki, təsərrüfat sahibləri əkin zamanı əsasən Türkiyədə istehsal olunan yüksək məhsuldar toxum sortlarına üstünlük verirlər. İndiyədək rayonun Güllük kəndində 250 hektar, Tasmalı kəndində 220 hektar, Əlibəyli kəndində isə 180 hektar sahəyə qarğıdalı toxumu səpilib.\nQeyd edək ki, qaxlı fermerlər ötənilki mövsümdə 1516 hektar qarğıdalı sahəsindən 11 min 858 ton məhsul əldə ediblər. Hər hektardan orta hesabla 78,2 sentner məhsul götürülüb.


İqtisadiyyatımızı islahatlar, innovasiyalar, texnologiyalar və qeyri-neft sektoru hesabına inkişaf etdirəcəyik | Xalq Qəzeti\n29.06.2017 09:47 | Oxunma sayı: 965\n...Biz yeni iqtisadi modelə keçməklə bundan sonra iqtisadiyyatımızı ancaq islahatlar, innovasiyalar, texnologiyalar və qeyri-neft sektoru hesabına inkişaf etdirəcəyik.\nTarixən Qədim İpək yolunun üstündə yerləşən Azərbaycan dünyanın müxtəlif dövlətləri ilə iqtisadi-ticari və siyasi əlaqələrə malik olub. Hələ ötən əsrin ikinci yarısından sonra ölkəmizdə yaradılan yeni sənaye və kənd təsərrüfatı müəssisələrinin məhsulları keçmiş SSRİ-nin müxtəlif şəhərlərinə göndərilirdi. İyirminci əsrin 80-ci illərində Azərbaycandan ixrac olunan məhsulların 95 faizini neft məhsulları, dəzgahlar, toxuculuq malları və şərab məhsulları təşkil edirdi. Respublikamıza isə əsasən, xam neft, sənaye üçün xammal və materiallar, eləcə də yeyinti məhsulları gətirilirdi.\nAzərbaycan müstəqillik əldə etdiyi ilk illərdə ağır sosial-iqtisadi vəziyyətlə üz-üzə qalmışdı. Keçmiş əlaqələrin qırılması, ölkədəki hərc-mərclik vəziyyəti daha da ağırlaşdırır, əhalinin güzəranını çətinləşdirirdi. Yalnız 1993-cü ildə ümummilli lider Heydər Əliyevin xalqın təkidli tələbi ilə ikinci dəfə hakimiyyətə gəlişindən sonra aparılan məqsədyönlü siyasət, həyata keçirilən islahatlar nəticəsində respublikada siyasi və makroiqtisadi sabitliyə nail olundu. Həmin dövrdə sahibkarlığın təşəkkülü və inkişafı istiqamətində ardıcıl tədbirlər həyata keçirilsə də, iqtisadiyyatda əsaslı dönüşə 1996-cı ildən etibarən nail olundu.\nUlu öndər Heydər Əliyevin həyata keçirdiyi uğurlu daxili və xarici siyasət nəticəsində respublika iqtisadiyyatında qısa zamanda əsaslı keyfiyyət dəyişiklikləri baş verdi. Belə ki, ölkə iqtisadiyyatını çulğalayan inflyasiyanın qarşısı alındı, büdcə kəsiri ÜDM-in 1-2 faizi səviyyəsinə endirildi. Bu dəyişikliklər sayəsində dərin iqtisadi böhran keçirən Azərbaycanda makroiqtisadi sabitliyə nail olundu və dinamik iqtisadi inkişafın təməli qoyuldu. Xatırladaq ki, 1996-cı ildə ÜDM-in artım sürəti 1,3 faiz, 1997-ci ildə 5,8 faiz, 1998-2004-cü illərdə isə orta hesabla 10 faiz təşkil edirdi.\nÜmumiyyətlə, o dövrdə neft sektoru ilə yanaşı, qeyri-neft sektoruna olan diqqət, özəl sektorun inkişafına yönələn məqsədyönlü və düzgün düşünülən siyasətin nəticəsi olaraq ölkə iqtisadiyyatının yenidən qurulmasında sahibkarlığın inkişafı mühüm yer tuturdu. Azərbaycanda aparılan dövlət mülkiyyətinin özəlləşdirilməsinə dair dövlət proqramları, həyata keçirilən iqtisadi islahatlar nəticəsində əlverişli biznes mühitinin formalaşdırılması, sosial-iqtisadi inkişafın təmin edilməsi özəl sektorun genişlənməsinə şərait yaratdı və bütün bunlar ölkə iqtisadiyyatına öz müsbət təsirini göstərdi.\nAzərbaycanda yaradılan əlverişli biznes mühitində qısa zamanda bir çox özəl şirkətlər meydana gəldi. 1994-cü ildən fəaliyyətə başlayan “Veysəloğlu” Satış və Distribütor Şirkəti topdansatış mərkəzi kimi ilk illər yalnız Türkiyə Respublikasından qida məhsullarının idxalı ilə məşğul olurdu. Bu özəl qurum rəhbərliyinin yürütdüyü düzgün inkişaf xətti adıçəkilən müəssisənin ildən-ilə uğurlarının artmasını reallaşdırdı.\nPeşəkarlardan formalaşan kollektivdə işə məsuliyyətli yanaşma qarşıya qoyulan hədəflərə çatmaqda mühüm rol oynadı. Qısa müddətdə dövrün tələblərinə uyğun müasir texnologiya ilə təchiz olunaraq geniş ticarət şəbəkəsi quran “Veysəloğlu” Satış və Distribütor Şirkəti hazırda yüksək səviyyəli xidməti ilə seçilən müasir ticarət holdinqinə çevrilib.\nŞirkətin Bakı şəhərində yerləşən mərkəzi anbarı, Cənub bölgəsini əhatə edən Salyan filialı, Qərb bölgəsində Mingəçevir filialı fəaliyyət göstərir. Adları çəkilən hər iki filial mərkəzdən uzaqda yerləşsələr də, dövrün tələblərinə uyğun modern texnoloji avadanlıqlarla təchiz olunub.\n“Veysəloğlu”nun qarşısında duran əsas məqsəd Azərbaycan bazarında mövcud olan bütün pərakəndə ticarət nöqtələrinə yüksək keyfiyyətli satış xidməti göstərmək, alıcı rəğbətini qazanmaq, bu yolda ən müasir texnoloji və marketinq siyasətindən səmərəli bəhrələnməkdir.\nƏməkdaşlıq və etibarlı tərəfdaşlıq çərçivəsində şirkət hazırda xarici istehsalçı fabriklərlə uğurlu distribütorluq fəaliyyəti qurub. “Veysəloğlu”nun müasir anbar infrastrukturuna malik olması və dünyanın 100-dən çox aparıcı istehsalçısının distribütorluğunu reallaşdırması bu qurumun həm ölkə daxilində, həm də xarici tərəfdaşlar arasında qazandığı nüfuzundan xəbər verir.\nSon bir ildə şirkətdə çalışanların sayı sürətlə artıb. İşçilərin təqribən 80 faizi gənclərdən ibarətdir. Maraqlı bir fakt da odur ki, “Veysəloğlu”nun hazırda bir çox vəzifəli şəxsləri vaxtilə bu şirkətdə sıravi işdə çalışıblar. Bu isə daxili nizam-intizam, motivasiya, ədalətlilik və çalışqanlığın bariz ifadəsidir və bütün bunlar düzgün satış komandasının formalaşmasına, inkişaf etməsinə ciddi təsir göstərən amildir. Baş ofisi, iki filialı və 9 regional ofisləri olan “Veysəloğlu”nun, eyni zamanda, məxsusi dəmir yolu da mövcuddur. Hazırda sözügedən şirkət dünyanın 20-dən artıq ölkəsinin 100-dən çox fabriki ilə sıx əməkdaşlıq edir.\n“Veysəloğlu” Şirkətlər Qrupu işçi heyətin bilik və bacarığının, peşəkar səviyyəsinin artırılmasına böyük əhəmiyyət verir. Bunun üçün işçilərin respublikada və xarici ölkələrdə təşkil olunan kurslar, seminarlar və təlimlərdə iştirakı təmin edilir.\n“Veysəloğlu” əlverişli iqtisadi mühit şəraitində daha da inkişaf edərək özünün istehsalat sahələrini yaradıb. Şirkət insan amilinə önəm verərək 2001-ci ildən etibarən şokolad və karamel istehsalına başlayıb. “Ulduz” şokolad fabrikinin fəaliyyətə başlaması isə respublikamızın iqtisadiyyatında qənnadı və yeyinti sənayesinin inkişafına güclü təkan verib. Müəssisə ölkəmizin qənnadı sənayesində keçmiş ənənələri bərpa etməklə yanaşı, dünya təcrübəsinə əsaslanaraq istehsal olunan məhsullara yeni keyfiyyət və dad gətirib.\nİstehsal prosesində keyfiyyətə daim önəm verən şirkət rəhbərliyi Almaniya, Belçika, İtaliya və bir sıra qabaqcıl Avropa ölkələrinin tanınan şokolad istehsalçılarının fəaliyyət mexanizmini öyrənərək fabrikdə yeni, müasir avadanlıqlar quraşdırıb. Tam avtomatlaşdırılan müasir avadanlıqların istismara verilməsi sayəsində məhsul istehsalı artıb və müəssisədə dünyanın ən qabaqcıl fabrikləri ilə rəqabət apara biləcək modern iş şəraiti yaradılıb. Fabrikin illik istehsal gücü saatda 3200 kiloqramdan çoxdur. Dünyanın 20-yə yaxın olkəsinə ixrac edilir.\n“Ulduz” şokolad fabriki peşəkar satış komandasından, təcrübəli marketoloqlardan, yerli və xarici universitetlərdə təhsil alan bilikli, təcrübəli mütəxəssislərdən ibarət bir kollektiv ilə daim inkişafa doğru addımlayır. Bu günlərdə fabrik Bakıda “Ulduz Premium Chocolate” butikini açdı. Fabrik dünya şokolad tarixində ilk dəfə olaraq ənənəvi dadlarla yanaşı, milli dad olan kəklikotulu və darçınlı şokoladları da satışa çıxarıb.\nFabrikin rəhbərliyi respublikamızda həyata keçirilən beynəlxalq tədbirləri və ölkəyə gələn çoxsaylı qonaqları, o cümlədən turistləri nəzərə alaraq şokolad məhsullarının üst dizaynında və qablaşdırılmasında Azərbaycanın milli ornamentlərinin, tarixi abidələrinin əks etdirilməsinə başlayıb.\nYeni istifadəyə verilən butik paytaxt sakinləri ilə yanaşı, şəhərimizin çoxsaylı qonaqları üçün yeni dad olan məhsullarını müştərilərin seçiminə uyğun qablaşdıraraq “Made in Azerbaijan” brendi ilə təqdim edəcək.\nMüştərilərə keyfiyyətli xidmət göstərmək, həmçinin sahədə olan əməkdaşların müştərilərlə yüksək səviyyədə işini təşkil etmək üçün əl terminalları vasitəsilə “online” məlumatlar mübadiləsi aparılır. Alınan sifarişlər tez bir zamanda müştərilərə çatdırılır.\nYarandığı ilk gündən bu uğurlu və xeyirxah yolda cəsarətli addımlar atan “Veysəloğlu” Şirkətlər Qrupu ölkəmizdə bir çox sosial layihələrin həyata keçirilməsinə də sponsorluq edir. Uşaqların sosial müdafiəsi, ahıl və kimsəsizlərə qayğı, “Qan ver yaşat”, təhsil sahəsində həyata keçirilən bir sıra maraqlı layihələr artıq ənənə halını alıb. Şirkət bundan sonra da qarşıya qoyduğu məqsədlərə doğru inamla irəliləyərək Azərbaycan iqtisadiyyatına öz təkrarsız töhfələrini vermək niyyətindədir.\nYeri gəlmişkən, burada bir məqama da toxunmaq istərdim. Azərbaycan iqtisadiyyatı hazırda məhsul ixracında məhdud imkanlara malikdir. Çünki respublikamızın təklif etdiyi məhsulların böyük hissəsi dünya bazarında kifayət qədərdir. Belə halda çevik marketinq taktikasına, aşağı kontrakt qiymətlərinə, dünya standartlarına və yüksək keyfiyyətə malikolma kimi müəyyən şərtlər daxilində ayrı-ayrı məhsulların – maşınqayırma, sənaye, məişət texnikası, eləcə də qida məhsullarının bazara çıxarılmasına çalışılmalıdır. İndiki vəziyyətdə isə hazır məhsul ixracının genişlənməsində əsas maneə sənayedə emal sahəsinin çox zəif olmasıdır. Dövlət başçımızın sahibkarlığın inkişafına göstərdiyi ardıcıl səylərin tezliklə bəhrəsini verəcəyi, respublikamızda istehsal edilən yüksək keyfiyyətli “Made in Azerbaijan” brendi ilə tanınan məhsulların dünya bazarlarında alıcıların rəğbətini qazanacağı da şübhəsizdir.\nİqtisadi İslahatların Təhlili və Kommunikasiya Mərkəzinin “İxrac icmalı”nın hesabatına görə, 2017-ci ilin 5 ayı ərzində qeyri-neft sektoru üzrə ixrac 557 milyon ABŞ dolları olmuşdur. Bu ixrac əməliyyatlarında 1021 şirkət iştirak etmişdir. 2017-ci ilin yanvar-may ayları ərzində qeyri-neft məhsullarının ixrac edildiyi ölkələrin siyahısında ilk beşlikdə Rusiya, Türkiyə, Gürcüstan, İsveçrə və Türkmənistan var.\n“İxrac İcmalı”nda qeyd edilir ki, “Azexport.az” portalının qeyri-neft sektoru üzrə daxil olan sifarişlərin ümumi dəyəri may ayında 19 milyon ABŞ dolları olmuşdur. May ayında ilk dəfə portala Slovakiya, Tayvan və Surinam Respublikasından sifarişlər daxil olub. May ayında sifarişləri məhsullar üzrə təhlil etdikdə aydın olur ki, qeyri-neft sektorunda istehsal edilən müxtəlif məhsullar – quru süd, meyvə tamlı süd, qırmızı yumurta, günəbaxan yağı, toyuq əti, armatur, yer kökü, şərab, kərə yağı, pambıq toxumu, alma, kosmetik vasitə, makaron, kərpic, nar, qaya duzu, avtomobil diaqnostika aparatı, çay, yataq dəsti, ipək xalça, mebel dəsti, mühərrik yağı, qənnadı məhsulları, boya, nar şirəsi sifariş olunanlar arasındadır. Ümumilikdə götürdükdə, 2017-ci ilin 5 ayı ərzində Azexport.az portalına 45 ölkədən 130 milyon ABŞ dolları məbləğində ixrac sifarişləri daxil olub.\nHazırda ölkəmizin qeyri-neft sektorunda istehsal edilən məhsulların ixracını artırmaq üçün genişmiqyaslı islahatlar aparılır. Cari il aprelin 17-də Yevlax şəhərində qeyri-neft ixracatçılarının respublika müşavirəsində Prezident İlham Əliyev bu barədə deyib: “Bu ilin üç ayının göstəriciləri bizi çox ruhlandırır. Bu, bir daha göstərir ki, 2016-cı ildə qəbul etdiyimiz qərarlar və başladığımız islahatlar qısa müddət ərzində öz gözəl nəticələrini vermişdir. Bu ilin üç ayında iqtisadiyyatımızın qeyri-neft sektoru 2,4 faiz artmışdır. Bu, çox yaxşı göstəricidir. Qeyri-neft sənayemiz 2 faiz, kənd təsərrüfatı 3,5 faiz artmışdır.\nAzərbaycan brendi dünyada təbliğ edilir. Şirkətlərimiz dünyanın müxtəlif ölkələrində keçirilən sərgilərdə fəal iştirak edərək öz məhsullarını tanıtdırırlar. “Ulduz” şokolad fabriki də bu istiqamətdə uğurlu addımlar atır, beynəlxalq tədbirlərdə iştirak edir. Sonuncu dəfə may ayının sonlarında Tailandın paytaxtı Banqkokda keçirilən “THAİFEX-WORLD of ASİA” beynəlxalq qida sərgisində müəssisənin nümayəndələri də təmsil olunub. Dünyanın 150-yə yaxın ölkəsinin iştirak etdiyi Asiyanın ən iri sərgisində ölkəmiz “Made in Azerbaijan” brendi ilə təqdim olunub. Sərgiyə qatılan iştirakçıların əksəriyyəti Azərbaycanın stendinə böyük maraq göstərməklə yanaşı, ölkəmiz haqqında geniş məlumatlar da əldə edib.\nGöründüyü kimi, şirkətdə ixrac potensialının reallaşdırılması diqqət mərkəzində saxlanılır. Bunun üçün, ilk növbədə, istehsal olunan məhsulların keyfiyyətinə mühüm önəm verilir, digər tərəfdən, uğurlu reklam kampaniyaları və təqdimatlar da ixrac potensialının artırılmasına müsbət təsir göstərən amillərdəndir. Təbii ki, belə halda şirkət öz məhsulları ilə “Made in Azerbaijan” brendini dünyaya tanıda bilər.\nSonda Prezident İlham Əliyevin bir fikrini xatırlatmaq istəyirəm “...Biz yeni iqtisadi modelə keçməklə bundan sonra iqtisadiyyatımızı ancaq islahatlar, innovasiyalar, texnologiyalar və qeyri-neft sektoru hesabına inkişaf etdirəcəyik”. İnanırıq ki, dövlətin ortaya qoyduğu iradə, həyata keçirilən tədbirlər, sahibkarlığın inkişafına yaradılan munbit şərait sayəsində Azərbaycan tezliklə qeyri-neft məhsullarının ixracatçısına çevriləcək. Bunun üçün ölkəmizdə bütün potensial imkanlar var.\nMəqalə Azərbaycan Mətbuat Şurası və “Veysəloğlu” Şirkətlər Qrupunun keçirdiyi “İqtisadi islahatlar və qeyri-neft sektorunun inkişafında yeni hədəflər” mövzusunda müsabiqəyə təqdim olunur”


Səhər saatlarında duman olacaq - Gün ərzində güclü şimal-qərb küləyi əsəcək » Zamantv.az\n20 Eyl 2019, 15:27\nSentyabrın 21-də havanın dəyişkən buludlu olacağı, arabir tutulacağı, əsasən yağmursuz keçəcəyi gözlənilir. Lakin axşam bəzi yerlərdə yağış yağacağı ehtimalı var. Səhər saatlarında duman olacaq. Gün ərzində güclü şimal-qərb küləyi əsəcək.\nTolik Mətanətin 18+ videosunun detallarını canlı yayımda açıqladı: “Bilsən onun üzünə tüpürərsən” – VİDEO 20 Ağu 2018, 13:30\nQafqazın iki ən böyük ticarət mərkəzi İFLİC DURUMDA - İş adamları gömrükdən şikayətçidir 10 May 2019, 12:58\nNazir generalları topladı (FOTO) 03 Eyl 2018, 14:30